ЕЛБАСЫ САЙЛАУ ТУРАЛЫ ЖАУАПТЫ ТҰЛҒАЛАРМЕН КЕҢЕС ӨТКІЗДІ
"ЕЛБАСЫ САЙЛАУ ТУРАЛЫ ЖАУАПТЫ ТҰЛҒАЛАРМЕН КЕҢЕС ӨТКІЗДІ" | "https://abai.kz/post/42620"
TITLE: ЕЛБАСЫ САЙЛАУ ТУРАЛЫ ЖАУАПТЫ ТҰЛҒАЛАРМЕН КЕҢЕС ӨТКІЗДІ
URL: https://abai.kz/post/42620
META: "ЕЛБАСЫ САЙЛАУ ТУРАЛЫ ЖАУАПТЫ ТҰЛҒАЛАРМЕН КЕҢЕС ӨТКІЗДІ" | "https://abai.kz/post/42620"
DATE: 19.01.2016
AUTHOR(s): Абай-Ақпарат
TOTAL WORDS: 224
TEXT: Мемлекет басшысы Парламент Мәжілісінің төрағасы Қабиболла Жақыповпен және Премьер-Министр Кәрім Мәсімовпен консультация өткізді. Кездесуге сондай-ақ Президент Әкімшілігінің Басшысы Н.Нығматулин қатысты деп хабарлайды aqorda.kz сайты. Елбасы Мәжіліс депутаттарының кезектен тыс Парламент сайлауын өткізу туралы бастамасы түрлі пікірталас алаңдарында, сарапшылар арасында және бұқаралық ақпарат құралдарында кеңінен талқыланып жатқанын айтты. Нұрсұлтан Назарбаев қоғамдық пікірді анықтауға арналған сауалнама да бұл ұсыныстың кеңінен қолдау тапқанын көрсетіп отырғанына назар аударды. Қ.Жақыпов партиялардың сайлаушылардан жаңа сенім мандатын алу, кең қоғамдық ұйысу, сондай-ақ жүргізілетін реформаларды барлық деңгейде жүзеге асыру үшін Мәжіліс пен мәслихаттар іс-қимылын сәйкестендіру қажеттігі мұндай шешімнің қабылдануына басты себеп болғанын атап өтті. Үкімет басшысымен, Мәжіліс төрағасымен,Президент Әкімшілігінің Басшысымен кеңесіп алған Президент Назарбаев Конституциялық кеңес төрағасы Игорь Роговпен ақылдасты. Кездесу барысында кезектен тыс Парламент сайлауын өткізу мәселесі талқыланды. Мемлекет басшысы Мәжіліс депутаттарының үндеуін алғанын, онда аталған бастамаға реформаларды және мемлекет белгілеген дағдарысқа қарсы шараларды тиімді жүзеге асыру қажеттігі негіз болғанын атап өтті. Сонымен қатар Қазақстан Президенті Парламенттің қос палатасының төрағаларымен және Премьер-Министрмен консультация өткізгенін айтты. И.Рогов Конституцияның 63-бабының 1-тармағына сәйкес, Парламентті немесе Парламент Мәжілісін Қазақстан Президенті Парламент палаталарының төрағаларымен және Премьер-Министрмен консультациядан кейін тарата алатынын айтты. Сонымен бірге, Конституциялық кеңес төрағасы кезектен тыс сайлау Парламент немесе Парламент Мәжілісі өкілеттігін мерзімінен бұрын доғарған күннен кейін екі ай ішінде өткізілетініне назар аударды. И.Рогов Мәжіліске кезектен тыс сайлауды алдағы барлық деңгейдегі мәслихат сайлауымен бір мезгілде өткізу Конституция нормаларына толық сай келетінін атап өтті. Абай-ақпарат
